# Standard forretningsorden for samarbejdsudvalg ved AAU

Denne standardforretningsorden for samarbejdsudvalg finder anvendelse i alle samarbejdsudvalg ved Aalborg Universitet, medmindre udvalget laver sin egen forretningsorden.[[1]](#footnote-1)

### § 1. REGELGRUNDLAG

Samarbejdsudvalget udøver sin virksomhed i overensstemmelse med de til enhver tid gældende regler om samarbejde og samarbejdsudvalg i statens virksomheder og institutioner (Samarbejdsaftalen).

### § 2. SAMMENSÆTNING AF SAMARBEJDSUDVALG

Samarbejdsudvalg sammensættes ud fra Samarbejdsaftalens regler samt Aalborg Universitets egne retningslinjer. Disse er formuleret i [Aftale om samarbejdsorganisationens sammensætning ved Aalborg Universitet § 2 stk. 2](https://prod-aaudxp-cms-001-app.azurewebsites.net/media/4mnaqatq/samarbejdsorganisationens-sammens%C3%A6tning-p%C3%A5-aau-d3693280.pdf).

### § 3. FORMANDSKABET

Formand og næstformand udarbejder i fællesskab dagsorden for møderne.[[2]](#footnote-2)

Formanden for udvalget leder møderne. I tilfælde af formandens forfald udpeger formanden en mødeleder blandt ledelsesrepræsentanterne.

#### **STK. 2**

Ved nyvalg af næstformand meddeler medarbejderrepræsentanterne senest 10 arbejdsdage før næstkommende møde sekretæren, hvem de har valgt til næstformand.

### § 4. MØDEAFHOLDELSE

Der afholdes møder efter behov, fx hvert kvartal.

Møderne afholdes i arbejdstiden. Medlemmerne skal have den fornødne tid til rådighed til samarbejdsudvalgsarbejdet.

#### **STK. 2**

Ekstraordinære møder afholdes, når formanden finder det fornødent, eller hvis næstformanden fremsætter begæring herom til formanden med redegørelse for hvilken sag, der ønskes behandlet.

#### **STK. 3**

På årets sidste møde aftaler samarbejdsudvalget mødeplan for det kommende år.

### § 5. MØDEINDKALDELSER

Medlemmer, der ønsker sager optaget på dagsordenen, meddeler dette til formandskabet senest 12 arbejdsdage før mødet, og præciserer, hvad der ønskes behandlet og hvorfor.

#### **STK. 2**

Dagsordenen drøftes i formandskabet ca. 10 arbejdsdage før mødet og udsendes med nødvendige bilag til medlemmerne senest 5 arbejdsdage før mødets afholdelse.

#### **STK. 3**

Såfremt særlige grunde gør det påkrævet, kan formanden bestemme, at indkaldelse sker med kortere varsel.

#### **STK. 4**

Dagsordenen lægges ud på samarbejdsudvalgets hjemmeside samtidig med udsendelsen af den.

### § 6 SAGERNES FREMLÆGGELSE

Sager bør fremlægges skriftligt, hvor ikke andet taler derimod.

### § 7. REFERATER

Formanden udpeger en medarbejder, der ikke er medlem af udvalget, som sekretær. Udvalget aftaler, hvilken type referat der ønskes, fx beslutningsreferat eller diskussionsreferater.

#### **STK. 2**

Sekretæren laver et referat af møderne og sender det til medlemmerne snarest muligt og normalt senest 10 arbejdsdage efter mødets afholdelse.

#### **STK. 3**

Det foreløbige referat lægges hurtigst muligt ud på samarbejdsudvalgets hjemmeside, når medlemmerne har haft mulighed for at kommentere det.

#### **STK. 4.**

Referatet godkendes endeligt på det efterfølgende møde i samarbejdsudvalget og lægges hurtigst muligt derefter ud på samarbejdsudvalgets hjemmeside.

### § 8. NEDSÆTTELSE AF UNDERUDVALG

Der kan efter behov nedsættes underudvalg efter Samarbejdsaftalens regler herom.[[3]](#footnote-3)

### § 9. UDDANNELSE AF SU-MEDLEMMER

Et SU-medlem skal inden for de første 6 måneder efter sin udpegning tilbydes et kursus for samarbejdsudvalgsmedlemmer.[[4]](#footnote-4) Udgiften hertil afholdes af den pågældendes tjenestested.

### § 10. TAVSHEDSPLIGT

Drøftelserne i Samarbejdsudvalg er i udgangspunktet åbne. Dog har Samarbejdsudvalgets medlemmer den tavshedspligt, der følger af forvaltningslovens § 27, fx når en oplysning ved lov eller anden gyldig bestemmelse er betegnet som fortrolig, eller når det i øvrigt er nødvendigt at hemmeligholde den for at varetage væsentlige hensyn til institutionens eller private interesser.

### § 11. IKRAFTTRÆDELSE, ÆNDRINGER OG OPSIGELSE

Denne aftale er vedtaget på møde i [xxxx udvalg] den xx.xx.xxxx [DATO] og erstatter tidligere indgåede aftaler om standardforretningsorden.

#### **STK. 2**

Aftalen kan opsiges med 3 måneders varsel. Inden opsigelsen skal [xxxx udvalg] forsøge at ændre den hidtidige aftale på en måde, som er tilfredsstillende for samarbejdsudvalgets parter.

[Navn] [Navn]

[Udvalg], Formand             [Udvalg], Næstformand

1. Jf. Cirkulære om aftale om Samarbejde og samarbejdsudvalg i Staten (Samarbejdsaftalen) §9 [↑](#footnote-ref-1)
2. Ibid. §9 [↑](#footnote-ref-2)
3. Ibid. §7, stk. 3 [↑](#footnote-ref-3)
4. Ibid. §11 [↑](#footnote-ref-4)